Coba ceritain soal Camp Vietnam ba Batam dalam bahasa nias

Camp Vietnam ba mbanua hulo Batam, fetaro hulo Galang (Pulau Galang). Fa'atoharera ba da'ö ya'ia da'ö soloi moroi ba mbanuara me ba ginötö da'ö so wasuwöta sabölö-bölö irege niha Vietnam mangalui soi ba zi sagörö ulidanö same'e khöra naha tobali ono mbanua. Hiza, meluo da'ö fa'atoharera, ba latörö dundraha i'onarai mbanuara ofeta ba hulo Galang ba Batam. Ya'ira andre, asese lawa'ö niha, niha soloyo (manusia perahu). Me no tosasa dödöra ba mbanuara ba la'alui wa'aurira börö meluo da'ö ba no möna nudura ya'ia da'ö, niha si lö fa'ahakhö dödö, ba la fatörö fefu soi Vietnam. Fe'asora ba hulo Galang ba Batam, i'otarai ba ndröfi si sara ngahönö a siŵa ngaotu a fitu ngafulu a siŵa(1979) ofeta sara ngahönö a siŵa ngaotu a siŵa wulu a önö (1996). Fe'asora ba da'ö, ba no sinehe moroi ba gangorudua dozi soi ma na lawa'ö ba li Indoesia ya'ia da'ö Perserikatan Bangsa-Bangsa (PBB).

Molo'ö si no tehöngö ba he göi si so bambagolö si no lafalemba yaŵa khönia ba Camp Vietnam ba hulo Galang, Batam, wa fa'ato niha Vietnam sondrugi hulo andrö, so ba zi öfa wulu a tölu ribu niha (43.000). Hana wa lafili hulo galang andre, ena'ö böi faruka ba niha sowanua,ba ba hulo da'ö, la haogö simane banua sebua. So bakha khönia ruma saki,sekola, osali, mosagi, pura, ba tanö bö'ö simane sito'ölö ba zisambua banua. Indonesia, ba me felewitu mbaŵa si lima sara ngahönö a siŵa ngaotu a fitu ngafulu a siŵa (17 Mei 1979), owulo ndra matiri sanolo kafalo Negara fetaro so urusi fa'afakhai ba soi bö'ö (Menteri luar Negeri) ba wangosara, haniha zanga'asogö soguna ba niha Vietnam si no mondrugi tanö Indonesia, hulo Galang, Batam. Ba tefatunösi ba hasara dödö wa fefu ngawalö zoguna khöra, itolo UNHCR (United Nations High Commissioner for Refugees) ma ba li Indonesia Komisioner PBB urusan kemanusiaan, ma tohu-tohu dangan gangowuloa dozi soi. Ba hiza Indonesia, barö wamatörö namada Presiden Suharto no tola tefalua fefu ngawalö wanolo ba niha Vietnam meluo da'ö, ba no tobali hikaya ba Indonesia, si tola möi fanörötö.